Surse politice afirmă că NATO Youth Summit, un eveniment de anvergură programat la București în mai 2024, ar fi fost anulat.
Congresul din capitala România, la care se miza pe prezența a cel puțin 1.000 de tineri, a fost gândit de alianța nord-atlantică ca o modalitate de a transmite valorile organizației.
Pe de altă parte, evenimentul ar fi urmat să fie folosit de secretarul general adjunct al NATO, românul Mircea Geoană, ca o platforma de promovare a unei eventuale candidaturi la președinția României.
Anularea NATO Youth Summit a fost anunțată de G4 Media, care citează surse din cadrul alianței.
Publicația mai arată că Geoană a folosit constant resursele financiare și de imagine ale NATO pentru a se promova în România, numărând cel puțin 18 vizite oficiale efectuate de secretarul general pentru evenimente organizate în țara natală în 2023. Este vorba despre întâlniri cu elevi, studenți și profesori, lansări de carte sau evenimente culturale.
Alegerile prezidențiale au fost programate în luna septembrie, iar evenimentul din mai 2024 ar fi urmat să fie folosit de Geoană posibil pentru a-și anunța oficial candidatura.
Marcel Ciolacu a infirmat eventuale discuții cu Mircea Geoană legate de o posibilă candidatură la alegerile prezidențiale. Și liderul liberal Nicolae Ciucă neagă o posibilă susținere a partidului pentru secretarul general al NATO.
Preşedintele PNL, Nicolae Ciucă, a declarat, pe 4 martie, că în interiorul coaliţiei de guvernare nu a existat şi nici nu vor exista discuţii pe subiectul susţinerii unei candidaturi a lui Mircea Geoană la funcţia de preşedinte al României. Nicolae Ciucă a fost întrebat dacă Mircea Geoană poate fi candidatul comun al PSD şi PNL pentru alegerile prezidenţiale.
"Nu există această variantă discutată în interiorul coaliţiei (...) Nu am avut în discuţie şi nici nu o să avem în discuţie un astfel de subiect, ţinând cont de faptul că fiecare dintre noi avem asumate responsabilităţi, avem asumate funcţiuni şi, ca atare, lupta politică se dă pe baza a ceea ce ducem cu noi din tot ceea ce reprezintă baza partidului, de la nivelul de comună, oraş mic, municipiu, judeţ, până la nivel central", a spus Ciucă, într-o emisiune la Digi 24.